Arne Gabius (s. 22. maaliskuuta 1981) on saksalainen kestävyysjuoksija. Gabius saavutti hopeaa 5 000 metrillä Helsingin EM-kilpailuissa 2012 ajalla 13.31,83. Barcelonan EM-kilpailuissa 2010 hän oli samalla matkalla 12:s ja Zürichin EM-kilpailuissa 2014 seitsemäs. Hän karsiutui 5 000 metrin alkuerissä Berliinin MM-kilpailuissa 2009, Lontoon olympialaisissa 2012 ja Moskovan MM-kilpailuissa 2013. 10 000 metrillä hän oli 17:s Pekingissä 2015. Sisäradoilla hän on sijoittunut 3 000 metrillä MM-kilpailuissa 12:nneksi Valenciassa 2008 ja kahdeksanneksi Istanbulissa 2012 sekä EM-kilpailuissa yhdeksänneksi Birminghamissa 2007.